**ΤΟ ΒΙΒΛΙΟ ΤΗΣ ΙΣΤΟΡΙΑΣ Β΄ΓΥΜΝΑΣΙΟΥ ΣΕ ΕΡΩΤΗΣΕΙΣ ΚΑΙ ΑΠΑΝΤΗΣΕΙΣ.**

**Η ΝΟΜΟΘΕΣΙΑ ΤΗΣ ΜΑΚΕΔΟΝΙΚΗΣ ΔΥΝΑΣΤΕΙΑΣ ΚΑΙ Η ΣΥΓΚΡΟΥΣΗ ΤΗΣ ΜΕ ΤΟΥΣ ΙΣΧΥΡΟΥΣ**

**Α. Ποιοι νόμοι εκδόθηκαν από τους Μακεδόνες αυτοκράτορες;**

1. Ο **Πρόχειρος Νόμος**, που αντικατέστησε την **Εκλογή** των Ισαύρων κι ήταν συλλογή νόμων.

2. Η **Επαναγωγή,** που καθόριζε με ακρίβεια τις αρμοδιότητες του αυτοκράτορα και του Πατριάρχη.

3. Τα **Βασιλικά**, συλλογή νόμων σε 60 βιβλία που αντλεί από τους νόμους του Ιουστινιανού.

4. Το **Επαρχικό Βιβλίο**, όπου ρυθμιζόταν η λειτουργία των συντεχνιών της Κων/λης.

5. Οι **Νεαρές,** νόμοι που στόχευαν να περιορίσουν τη μεγάλη γαιοκτησία.

**Β. Ποιος ο σκοπός της νομοθεσίας των Μακεδόνων;**

Βασικός σκοπός ήταν η διατήρηση της μεσαίας και της μικρής ιδιοκτησίας των ελεύθερων αγροτών. Κι αυτό, γιατί πλήρωναν φόρους στο Κράτος και υπηρετούσαν ως στρατιώτες

στα θέματα [πηγή 2, *Οφέλη από την ύπαρξη μικροκαλλιεργητών,* Νεαρά του 934]. Όταν οι **δυνατοί** τους έπαιρναν την ιδιοκτησία, το Κράτος δεν είχε έσοδα ούτε στρατό, επειδή οι **δυνατοί** δεν πλήρωναν τους φόρους και είχαν το δικό τους ιδιωτικό στρατό.

**Γ. Τι κατάφεραν να πετύχουν τελικά οι Μακεδόνες με τη νομοθεσία τους;**

1. Να προτιμώνται οι γείτονες και οι συγγενείς (κι όχι οι δυνατοί), όταν πουλιόταν ένα κομμάτι γης ενός χωριού.

2. Οι δυνατοί να ξαναδίνουν στους χωρικούς τα χωράφια που τους πήραν άδικα χωρίς αποζημίωση.

3. Να απαγορεύεται να πωλούνται τα στρατιωτικά κτήματα κι όποιος διέθετε τέτοια, να στρατεύονται.

4. Να περιοριστεί η αύξηση της εκκλησιαστικής περιουσίας.

5. Οι δυνατοί σε κάθε χωριό να πληρώνουν τους φόρους των φτωχών (**αλληλέγγυον**, 1002).